چیلله؛ تبسملو باخیشلی شاعیرین شعرینده
نگار مجدفر
“عمران صلاحی”، آذربایجان شعرینین یئنی نسلینین بؤیوک تمثیلچیلریندن ساییلیردی. او ۱۳۲۵ – ده تهراندا، آذربایجانلی بیر عائیلهده آنادان اولدو و آتاسینین “راهآهن”ده ایشلهدیگی اوچون، اوشاقلیق یاشلاریندا بیر چوخ شهرلرده یاشادی. او، چوخ جاوان ایکن، تهرانداکی “توفیق” مجلّهسینه داخیل و “جوادیه اوشاغی” امضاسیایله یازان شعرلریایله معروف اولدو. عمران صلاحی، سونرالار مختلف شعر کیتابلاری چاپ ائتدیردی. خصوصیله اونون طنز کیتابلاری و شعرلری چوخ مشهور اولدو. صلاحی، فارس شعرینده، همده شعرین طنز بؤلومونده آدلیم اولدوقدان علاوه، تورکجه شعر یازماقدا چوخ آدلیم ایدی.
اونون تورکجه شعرلری، انقلابدان سونرا چاپ اولان مطبوعاتین بیر چوخوندا چاپ اولوندو. اوندان، ۱۳۸۵ –نجی ایلده قلب خستهلیگی عارضهسینده اؤلمهمیشدن قاباق، اوچ تورکجه شعر کیتابی چاپ اولموشدور: مجموعه (دؤرد باشقا شاعیرله برابر)، پنجرهدن داش گلیر و آیناکیمی. اونا هر بیر زامان گولر اوزلو اولدوغو اوچون، آذربایجانلی شاعیر و یازیچیلاری طرفیندن،«تبسملو باخیشلی شاعیر» لقبی وئریلمیشدیر.
بو گونلر امرود نشریاتی، آذربایجانلی یازیچی و محقق دکتر مرتضی مجدفر و عمران صلاحینین اوغلو یاشار صلاحینین همتیایله، اونون بوتون تورکجه شعرلرین احتوا ائدن بیر کیتابی نشر ائتدیرمیشدیر. بو کیتابین آدی یارالیدورنا دیر. کیتاب ۲۶۰ صحیفهده، ۵۵۰۰ تومن قیمتله، چوخ گؤزل شکیلده چاپ اولونموشدور.
بو گونلر چیلله گئجهلریدیر. ائله بئله قرارا گلدیک کی سایتیمیزدا بو کیتابی تانیتدیرماقلا برابر، عمران صلاحینین نئچه ایل بوندان قاباق سؤیلهدیگی “چیلله” شعرینیده، یارالی دورنادانسیزه تقدیم ائدهک.
چیلله آخشامی
کورسو آلتیندا
اوتوروب هامی
یئیبلر شامی
اوشاقلار اوینور
یورغان اوستونده.
یورغان اوزولوب
کورسو اوستونده
چایلار دوزولوب
شیرین پارتاخال
چایلار دال با دال.
شوشه دالیندا
گؤر نه قار یاغیر.
حیهطیمیزده
پامبیق اکیبلر.
گؤز قاباغینا
پرده چکیبلر
هاوا، یاوادیر
یئنه یئل اسیر
قولاغی کسیر
شاختادیر – شاختا
پالتار، ایپ اوسته
گئجه اوزوندور
هاوا قارانلیق.
شوشه دالیندا
قارقا ییغیشیب.
سویوق چیلله ده
دوروب پیللهده
قاپینی چالیر
جانیمی آلیر
کئچن گونلری
یادیما سالیر.
آتام دایانیب
قاپی دالیندا
شوشهدن باخیر.
یئنه آتامین
الی دولو دور
– قاپینی آچین!
– قاپینی آچین!
قاپی آچیلیر
– هانی پس آتام!
کورهک ییخیلیب
دووار دیبینه
کؤلک کئفلنیب
حیهطی گزیر
شاختا، پیچاغین
قویمور جیبینه.
شوشه دالیندا
قیشین نفسی
کورسو آلتیندا
آغلاماق سسی…
عمران صلاحی
مراغه – ۳۰/۹/۱۳۵۱
azb_Arab pes_Arab azb_Arab azb_Arab azb_Arab azb_Arab urd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab pes_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab prs_Arab azb_Arab azb_Arab azb_Arab azb_Arab azb_Arab azb_Arab snd_Arab azb_Arab azb_Arab azb_Arab azb_Arab azb_Arab pes_Arab azb_Arab azb_Arab azb_Arab prs_Arab uig_Arab azb_Arab azb_Arab pes_Arab azb_Arab azb_Arab pbt_Arab pbt_Arab